Diari Oficial de la Generalitat Valenciana


Sumari del DOGV 8297, del 17-05-2018 (2018/4817)

RESOLUCIÓ de 15 de maig de 2018, de la directora general d'Universitat, Investigació i Ciència, per la qual es concedeixen subvencions al transport universitari a la Comunitat Valenciana per al curs 2017-2018.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8297

Data del DOGV
:   17-05-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/4817


Data del document
:   15-05-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 15 de maig de 2018, de la directora general d'Universitat, Investigació i Ciència, per la qual es concedeixen subvencions al transport universitari a la Comunitat Valenciana per al curs 2017-2018. [2018/4817]  
L'Ordre 28/2016, de 16 de juny, de la Conselleria d'Educació, Investigació, Cultura i Esport (DOGV 7809, 20.06.2016), va aprovar les bases reguladores per a la concessió de subvencions al transport universitari a la Comunitat Valenciana.  
Per Resolució de 5 de desembre de 2017, de la Conselleria d'Educació, Investigació, Cultura i Esport, es van convocar subvencions al transport universitari a la Comunitat Valenciana per al curs 2017-2018.  
  
De conformitat amb el que estableix l'apartat 9.3 de l'esmentada resolució de convocatòria, la comissió avaluadora s'ha reunit el dia 9 de maig de 2018 per a valorar les sol·licituds de subvenció presentades, segons els criteris de concessió establits en l'apartat 5, així com la comprovació dels requisits generals exigibles establits en l'apartat 6 de la resolució de convocatòria, i ha emés un informe en què consta el resultat de l'avaluació efectuada.  
D'acord amb això, la Subdirecció General d'Universitat, Investigació i Ciència, com a òrgan instructor del procediment i a la vista de l'informe de l'òrgan col·legiat, eleva la proposta d'entitats beneficiàries i de sol·licituds denegades a la directora general d'Universitat, Investigació i Ciència.  
En vista de la proposta de la comissió avaluadora, i d'acord amb l'apartat 11 de la resolució de convocatòria, la directora general d'Universitat, Investigació i Ciència, per delegació del conseller d'Educació, Investigació, Cultura i Esport, efectuada en la mateixa Resolució de 5 de desembre de 2017, de la Conselleria d'Educació, Investigació, Cultura i Esport, resolc:  
  
Primer  
Concedir les subvencions al transport universitari corresponents al curs acadèmic 2017-2018 als sol·licitants, per a les rutes i en la quantia, que s'indiquen en l'annex I.  
  
Segon  
Denegar les sol·licituds i rutes que s'assenyalen en l'annex II, pels motius que s'hi indiquen.  
  
Tercer  
Es destina a la concessió d'aquestes ajudes un import total de 400.000,00 euros (quatre-cents mil euros) de l'exercici pressupostari 2018, a càrrec de l'aplicació pressupostària 94.68.91.2483 del programa 422.60, Universitat i estudis superiors, línia de subvenció S1314000, «Transport de l'alumnat universitari», d'acord amb la Resolució de 5 de desembre de 2017 (DOGV 8190, 14.12.2017).  
El pagament de l'ajuda s'efectuarà una vegada acreditada la realització de l'activitat que fonamenta la concessió de la subvenció i la seua repercussió en la quantitat a pagar pels alumnes universitaris, per mitjà de la presentació, fins al 14 de setembre de 2018, segons contempla l'apartat 13 de la resolució de convocatòria, de la següent documentació original o fotocòpia compulsada, segons siga procedent:  
1. Documentació justificativa a presentar per tots els beneficiaris  
  
1.1. Memòria explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada i expresse que ha quedat complida l'activitat que ha motivat la concessió de la subvenció, amb expressió detallada de les dades sobre el servei prestat (rutes, alumnes transportats, descomptes realitzats, punts d'anada i tornada, etc.). Quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se l'import, procedència i aplicació d'aquests fons.  
1.2. Declaració responsable de no estar incurs en un procés de reintegrament de subvencions segons preveu l'apartat 5 de l'article 34 de la Llei 38/2003, de 17 de novembre, general de subvencions, ajustada al formulari que figura com a annex VI d'aquesta convocatòria.  
1.3. En cas que l'entitat beneficiària haja presentat denegació expressa sobre consentiment perquè la conselleria obtinga directament els corresponents certificats telemàtics, aquesta haurà de presentar els corresponents certificats que acrediten que es troba al corrent en el compliment de les seues obligacions tributàries i amb la Seguretat Social.  
  
1.4. Còpia de tota la publicitat que les empreses prestadores del servei de transport hagen elaborat per a donar a conéixer públicament que l'activitat que realitzen està subvencionada per la Conselleria d'Educació, Investigació, Cultura i Esport, en compliment del que s'estableix en l'apartat 12.8 d'aquesta convocatòria.  
  
2. Documentació justificativa a presentar per ajuntaments, associacions d'estudiants universitaris o cooperatives d'usuaris i consumidors l'objecte de les quals siga el transport universitari  
A més de la documentació establida en l'apartat 13.1, hauran d'aportar:  
2.1. Les factures expedides per l'empresa contractista pel servei de transport universitari de la totalitat del curs acadèmic a què es refereix l'ordre de convocatòria, no sent necessari acreditar que aquestes han sigut efectivament pagades abans de finalitzar el termini de justificació.  
  
2.2. En cas que en la sol·licitud haja aportat el precontracte amb l'empresa prestadora del servei del transport, haurà d'aportar el contracte signat i vigent per al curs 2017-2018.  
  
3. Documentació justificativa a presentar per ajuntaments  
A més de la documentació establida en els apartats 13.1 i 13.2, els ajuntaments hauran d'acreditar estar al corrent en el compliment de l'obligació de rendició dels seus comptes anuals davant la Sindicatura de Comptes, segons estableix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
  
4. Documentació justificativa a presentar per les empreses de transport públic regular permanent d'ús general  
A més de la documentació establida en l'apartat 13.1, hauran d'aportar un informe de la delegació d'alumnes corresponent a la universitat de destinació en el qual es farà constar el compliment efectiu de l'activitat subvencionada. Presentarà també memòria justificativa del cost en què s'ha incorregut per la realització de l'actuació subvencionada, amb el desglossament de cada una de les despeses contretes i ingressos obtinguts, subscrita per la persona responsable de l'àrea econòmica de l'empresa, amb el vistiplau de la persona representant legal.  
El lliurament de l'import a favor de les entitats beneficiàries s'efectuarà després de l'oportuna comprovació per l'òrgan instructor, la Subdirecció General d'Universitat, Investigació i Ciència, de la documentació justificativa presentada.  
La no presentació de la documentació indicada dalt en el termini establit suposarà, prèvia audiència a l'interessat, la pèrdua del dret a percebre la totalitat de la subvenció, mitjançant el corresponent procediment.  
Així mateix, es podrà minorar l'import total de l'ajuda en la quantia que no haja sigut justificada segons el que s'estableix en el present apartat, atenent el cost real de l'activitat i de les altres subvencions que s'hagen concedit al beneficiari amb la mateixa finalitat.  
  
Quart  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
D'acord amb el que estableix l'article 3.2 del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107.1 del Tractat de Funcionament de la Unió Europea a les ajudes de minimis, publicat en el DOUE L 352, de 24.12.2013, l'import total de les ajudes de minimis concedides per un estat membre a una única empresa no excedirà de 200.000 euros durant qualsevol període de tres exercicis fiscals; aplicant-se la dita limitació màxima d'ajudes de minimis a les empreses que operen en el sector de transport de viatgers per carretera. No obstant això, el mencionat límit no excedirà de 100.000 euros si l'empresa exerceix activitat de transport de mercaderies per carretera, sense que cap ajuda de minimis puga ser utilitzada per a l'adquisició de vehicles de transport de mercaderies per carretera.  
  
Així mateix, d'acord amb el que estableix l'article 5 de l'esmentat reglament, aquestes ajudes de minimis podran acumular-se amb:  
1. Les ajudes de minimis concedides d'acord amb el Reglament (UE) núm. 360/2012, de la Comissió, de 25 d'abril, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides en empreses que presten serveis d'interés econòmic general (DOUE L 114, 24.02.2012).  
  
2. Altres ajudes de minimis concedides d'acord amb altres reglaments de minimis fins al límit màxim de 200.000 euros durant tres exercicis fiscals.  
3. Altres ajudes estatals per a les mateixes despeses subvencionables si la dita acumulació no excedeix de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
  
Cinqué  
La relació d'entitats beneficiàries i denegades relacionades en els annexos I i II, respectivament, es publicarà en la pàgina web de la Conselleria d'Educació, Investigació, Cultura i Esport, que s'indica a continuació:  
http://www.ceice.gva.es/va/web/universidad/ayudas-al-transporte-universitario  
  
Sisé  
Ordenar la publicació de la resolució en el Diari Oficial de la Generalitat Valenciana.  
  
Seté  
La present resolució produirà efectes el mateix dia de la firma.  
  
Contra la present resolució, que posa fi a la via administrativa, es podrà interposar un recurs potestatiu de reposició davant del conseller d'Educació, Investigació, Cultura i Esport en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que preveuen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació en el Diari Oficial de la Generalitat Valenciana, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 15 de maig de 2018.- La directora general d'Universitat, Investigació i Ciència: Josefina Bueno Alonso.